input: VYKONÁVACIE NARIADENIE KOMISIE (EÚ) č. 64/2013
  z 24. januára 2013,
  ktorým sa mení a dopĺňa nariadenie (ES) č. 2535/2001, pokiaľ ide o spravovanie colných kvót WTO pre syr a maslo z Nového Zélandu
  EURÓPSKA KOMISIA,
  so zreteľom na Zmluvu o fungovaní Európskej únie,
  so zreteľom na nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (1), a najmä na jeho článok 144 ods. 1 a článok 148 písm. c) v spojení s jeho článkom 4,
  keďže:
  (1)
  V oddiele 1 kapitoly III hlavy 2 nariadenia Komisie (ES) č. 2535/2001 zo 14. decembra 2001, ktorým sa ustanovujú podrobné pravidlá uplatňovania nariadenia Rady (ES) č. 1255/1999 o dohodách týkajúcich sa dovozu mlieka a mliečnych výrobkov a otvorenia colných kvót (2), sa stanovujú pravidlá správy dovozných kvót v určitých tretích krajinách uvedených v prílohe III.B k uvedenému nariadeniu. V týchto pravidlách sa stanovuje vydanie dovoznej licencie po predložení príslušného osvedčenia podľa dohody o vnútornom monitorovaní (IMA 1).
  (2)
  Zo skúseností so správou colných kvót pre syr z Nového Zélandu (s číslami kvóty 09.4514 a 09.4515) vyplýva, že rovnako účinná správa týchto kvót by sa mohla dosiahnuť aj prostredníctvom systému, ktorý si vyžaduje menšiu administratívnu záťaž pre dovozcov a orgány členských štátov zodpovedné za vydávanie licencií. V takomto systéme sa funkcia osvedčenia IMA 1 ako dôkazu pôvodu a oprávnenosti tovaru pri dovoze zachováva, ale vydávanie dovozných licencií už nie je podmienené predložením uvedeného osvedčenia. Je preto vhodné, aby sa na tieto kvóty vzťahovali pravidlá hlavy 2 kapitoly I nariadenia (ES) č. 2535/2001.
  (3)
  S cieľom predísť špekuláciám a súčasne zabezpečiť maximálne využitie colných kvót na syr z Nového Zélandu, by žiadosti o licencie mali byť obmedzené na 25 % príslušnej dostupnej kvóty.
  (4)
  Vzhľadom na sezónnu podmienenosť výroby mliečnych produktov na Novom Zélande, vývoj cien a čas potrebný na dopravu dotknutých výrobkov do Únie je vhodné zaviesť tretie kolo prideľovania dovozných licencií v septembri, vzťahujúce sa na kvóty uvedené v časti K prílohy I a časti A prílohy III.
  (5)
  Nariadenie (ES) č. 2535/2001 by sa preto malo zodpovedajúcim spôsobom zmeniť a doplniť.
  (6)
  S cieľom poskytnúť dostatočný čas na to, aby žiadatelia, príslušné orgány a členské štáty splnili nové pravidlá, je vhodné, aby sa tieto pravidlá uplatňovali od kvótového roka 2014.
  (7)
  Opatrenia stanovené v tomto nariadení sú v súlade so stanoviskom Riadiaceho výboru pre spoločnú organizáciu poľnohospodárskych trhov,
  PRIJALA TOTO NARIADENIE:
  Článok 1
  Zmena a doplnenie nariadenia (ES) č. 2535/2001
  Nariadenie (ES) č. 2535/2001 sa mení a dopĺňa takto:
  1.
  V článku 5 sa dopĺňa toto písmeno:
  „k)
  kvóty, ktoré sa uvádzajú v časti K prílohy I.“
  2.
  V článku 6 sa prvý odsek nahrádza takto:
  „V prílohe I sa stanovujú colné kvóty, clá, ktoré sa majú uplatňovať, maximálne množstvá, ktoré sa dovezú každý rok, obdobia platnosti dovoznej colnej kvóty a ich rozdelenie na podobdobia.“
  3.
  V článku 13 sa odsek 2 nahrádza takto:
  „2. Žiadosti o licenciu sa týkajú minimálne 10 ton a maximálne množstva, ktoré je k dispozícii na základe danej kvóty na podobdobie, ako sa uvádza v článku 6.
  Žiadosti o licenciu sa však týkajú:
  a)
  v prípade kvót uvedených v článku 5 písm. a) maximálne 10 % dostupného množstva;
  b)
  v prípade kvót uvedených v článku 5 písm. k) maximálne 25 % dostupného množstva.“
  4.
  Do článku 14 sa vkladá tento odsek 1a:
  „1a. V prípade kvót uvedených v časti K prílohy I sa žiadosti o licencie môžu predkladať len:
  a)
  od 20. do 30. novembra na dovoz v období od 1. januára do nasledujúceho 30. júna;
  b)
  od 1. do 10. júna na dovoz v období od 1. júla do nasledujúceho 31. decembra;
  c)
  od 1. do 10. septembra na dovoz v období od 1. októbra do nasledujúceho 31. decembra.“
  5.
  V článku 19 sa dopĺňa tento odsek 3:
  „3. V prípade kvót uvedených v časti K prílohy I sa znížená colná sadzba uplatňuje po:
  a)
  prijatí vyhlásenia na prepustenie do voľného obehu,
  b)
  predložení dovoznej licencie a
  c)
  predložení osvedčenia IMA 1, ako sa uvádza v prílohe IX, ktoré vydal vydávajúci orgán uvedený na zozname v prílohe XII a ktoré obsahujú relevantné náležitosti uvedené v prílohe XI, ktoré sú dôkazom splnenia požiadaviek oprávnenosti a pôvodu výrobku, na ktorý sa vzťahuje vyhlásenie o prepustení do voľného obehu.
  Colné orgány uvedú v dovoznej licencii poradové číslo osvedčenia IMA 1.
  Článok 37 ods. 2, 3 a 4 sa uplatňuje mutatis mutandis.“
  6.
  V článku 34 sa odsek 4 nahrádza takto:
  „4. V prílohe III.A sa stanovujú colné kvóty, clo, ktoré sa má uplatňovať, maximálne množstvá, ktoré sa dovezú každý rok, obdobia platnosti dovoznej colnej kvóty a ich rozdelenie na podobdobia.“
  7.
  Článok 34a sa nahrádza takto:
  „Článok 34a
  1. Kvóty sa rozdeľujú do dvoch častí, ako sa uvádza v prílohe III.A:
  a)
  kvóta č. 09.4195 (ďalej len „časť A“) sa rozdeľuje medzi dovozcov Únie schválených podľa ustanovení článku 7, ktorí môžu preukázať, že vykonávali dovoz buď v rámci kvóty 09.4195 alebo kvóty 09.4182 v priebehu 24 mesiacov pred novembrom predchádzajúcim kvótový rok,
  b)
  kvóta č. 09.4182 (ďalej len „časť B“) sa vyhradí pre žiadateľov:
  i)
  ktorí sú schválení podľa ustanovení článku 7 a
  ii)
  ktorí môžu preukázať, že počas 12 mesačného obdobia pred mesiacom november predchádzajúcim kvótovému roku doviezli do Únie a/alebo vyviezli z Únie minimálne 100 ton mlieka alebo mliečnych výrobkov uvedených v kapitole 04 kombinovanej nomenklatúry v rámci najmenej štyroch samostatných operácií.
  2. Žiadosti o dovozné licencie sa môžu predkladať len:
  a)
  od 20. do 30. novembra na dovoz v období od 1. januára do nasledujúceho 30. júna;
  b)
  od 1. do 10. júna na dovoz v období od 1. júla do nasledujúceho 31. decembra;
  c)
  od 1. do 10. septembra na dovoz v období od 1. októbra do nasledujúceho 31. decembra.
  3. Žiadosti o dovozné licencie sú prijateľné, ak na žiadateľa zahŕňajú:
  a)
  na časť A maximálne 125 % z množstiev, ktoré žiadatelia doviezli v rámci kvót 09.4195 alebo 09.4182 počas 24-mesačného obdobia pred mesiacom november predchádzajúcim kvótovému roku;
  b)
  na časť B minimálne 20 ton a nie viac než 10 % dostupného množstva na podobdobie a za predpokladu, že sú schopní uspokojivo preukázať príslušnému orgánu dotknutého členského štátu, že spĺňajú podmienky stanovené v odseku 1 písm. b).
  Žiadatelia môžu súčasne podať žiadosť o obidve časti kvóty za predpokladu, že spĺňajú podmienky oprávnenosti.
  Žiadosti o dovoznú licenciu sa musia pre časť A a pre časť B podať osobitne.
  4. Žiadosti o dovoznú licenciu sa môžu podať len v členskom štáte, ktorý udelil povolenie podľa článku 7 a pritom sa v nich musí uvádzať číslo povolenia dovozcu.
  5. Dôkazy uvedené v odsekoch 1 a 3 sa poskytujú v súlade s druhým pododsekom článku 5 nariadenia (ES) 1301/2006.
  Predmetné dôkazy sa predkladajú spoločne so žiadosťami o dovozné licencie a musia platiť počas príslušného kvótového roka.“
  8.
  Do prílohy I sa vkladá nová časť K, ktorej znenie sa uvádza v prílohe I k tomuto nariadeniu.
  9.
  Časť A prílohy III sa nahrádza znením uvedeným v prílohe II k tomuto nariadeniu.
  10.
  V časti B prílohy III sa vypúšťajú záznamy týkajúce sa čísel kvóty 09.4514 a 09.4515.
  Článok 2
  Nadobudnutie účinnosti a uplatňovanie
  Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
  Uplatňuje sa od kvótového roka začínajúceho 1. januárom 2014.
  Toto nariadenie je záväzné v celom rozsahu a priamo uplatniteľné vo všetkých členských štátoch.
  V Bruseli 24. januára 2013